Ingibjörg Haraldsdóttir

Ingibjörg Haraldsdóttir (fædd 21. október 1942, dáin 7. nóvember 2016) var þýðandi, ljóðskáld, leikstjóri, blaðamaður og gagnrýnandi. Ingibjörg þýddi mikið úr rússnesku og er heiðursfélagi í Bandalagi íslenskra þýðenda.

Ingibjörg hlaut Íslensku bókmenntaverðlaunin árið 2002 fyrir ljóðabókina Hvar sem ég verð en bókin var einnig tilnefnd til Bókmenntaverðlauna Norðurlandaráðs.

 Nám 
Eftir stúdentspróf stundaði Ingibjörgnám við Kvikmyndaskóla ríkisins í Moskvu og lauk Mag. art prófi í kvikmyndastjórn þaðan 1969. Hún starfaði sem aðstoðarleikstjóri við leikhúsið Teatro Estudio í Havana á Kúbu frá 1970 – 1975. Hún skrifaði og þýddi blaðagreinar, aðallega fyrir Þjóðviljann, meðan hún dvaldi í Sovétríkjunum og á Kúbu. 

 Ritstörf 
Ingibjörg snéri heim til Íslands í árslok 1975 vann þá sem blaðamaður og kvikmyndagagnrýnandi á Þjóðviljanum um árabil. Frá 1981 var hún ljóðskáld og þýðandi að aðalstarfi, en fyrsta ljóðabók hennar, Þangað vil ég fljúga, kom út árið 1974. Ingibjörg hefur gefið út sex ljóðabækur, þar af eina safnbók, og hafa ljóð hennar verið þýdd á ungversku, þýsku, lettnesku, litháísku, búlgörsku, rússnesku, slóvakísku, ensku og Norðurlandamál. Hún hefur hlotið ýmsar viðurkenningar fyrir ritstörf sín, meðal annars Ljóðaverðlaun Guðmundar Böðvarssonar, Íslensku bókmenntaverðlaunin, Menningarverðlaun DV fyrir þýðingu sína á Fávitanum eftir Dostojevskíj og Íslensku þýðingarverðlaunin 2004 fyrir Fjárhættuspilarann eftir sama höfund. Þá hefur hún tvisvar verið tilnefnd til Bókmenntaverðlauna Norðurlandaráðs, 1993 og 2004. 

Ingibjörg var afkastamikill þýðandi, aðallega úr spænsku og rússnesku. Hún þýdddi meðal annars skáldsögur eftir Dostojevskí og Búlgakov, fjölda leikrita eftir ýmsa höfunda og þýðingar hennar á ljóðum og smásögum spænsku- og rússneskumælandi höfunda hafa birst í tímaritum og verið fluttar í útvarpi. 

 Félagsstörf 
Ingibjörg sat í stjórn Rithöfundasambands Íslands frá 1992 – 1998 og var formaður sambandsins frá 1994 – 1998. Hún var í ritnefnd Tímarits Máls og menningar frá 1977 og var aðstoðarritstjóri tímaritsins frá 1993 - 2000. Hún átti einnig sæti í ritnefnd tímarits þýðenda, Jón á Bægisá.

Börn Ingibjargar eru Hilm­ar Ramos þýðandi og Krist­ín Ei­ríks­dótt­ir skáld.

Ritverk
 Endurminningar 
Veruleiki draumanna, 2007

 Ljóðabækur 

Þangað vil ég fljúga, 1973
Orðspor daganna, 1983
Nú eru aðrir tímar, 1989
Ljóð: 1974 - 1991, 1991
Höfuð konunnar, 1995
Hvar sem ég verð, 2002
Ljóðasafn, 2009

 Þýðingar á íslensku 

 Rancas - þorp á heljarþröm eftir Manuel Scorza, 1980
 Meistarinn og Margaríta eftir Míkhaíl Búlgakov, 1981
 Hinn ósýnilegi eftir Manuel Scorza, 1982
 Glæpur og refsing eftir Fjodor Dostojevskíj, 1984
 Fjöður Hauksins hugprúða og fleiri rússnesk ævintýri, 1986
 Fávitinn eftir Fjodor Dostojevskíj, 1986
 Vanja frændi: atriði úr sveitalífinu eftir Anton Tsjekhov, 1987
 Örlagaeggin eftir Míkhaíl Búlgakov, 1989
 Börn Arbats eftir Anatoli Rybakov, 1989
 Karamazovbræðurnir eftir Fjodor Dostojevskíj, 1990
 Hundshjarta eftir Míkhaíl Búlgakov, 1992
  Mávurinn eftir Anton Tsjekhov, 1993
 Ódauðleg ást. Smásögur eftir Ljúdmíla Petrúshevskaja, 1993
 Tvífarinn. Pétursborgarbálkur eftir Fjodor Dostojevskíj, 1994
 Minnisblöð úr undirdjúpunum eftir Fjodor Dostojevskíj, 1997
 Þrjár systur eftir Anton Tsjekhov, 1997
 Feður og synir eftir Ívan Túrgenev, 1998
 Djöflarnir eftir Fjodor Dostojevskíj, 2000
 Kirsuberjagarðurinn eftir Anton Tsjekhov, 2000
 Sorgargondóll og fleiri ljóð eftir Tomas Tranströmer, 2001
 Fjárhættuspilarinn eftir Fjodor Dostojevskíj, 2004
 Hinir smánuðu og svívirtu eftir Fjodor Dostojevskíj, 2018

 Tengt efni 
 Tilnefningar til bókmenntaverðlauna Norðurlandaráðs frá Íslandi

 Tenglar 
 Ingibjörg Haraldsdóttir | Bókmenntavefur | Bókmenntaborgin - Reykjavík bókmenntaborg UNESCO 
 Ingibjörg Haraldsdóttir látin eftir ævintýralegt lífshlaup

Flokkur:Íslenskir kvenrithöfundar
Flokkur:Íslenskir þýðendur
Flokkur:Handhafar riddarakross Hinnar íslensku fálkaorðu

Flokkur:Handhafar íslensku bókmenntaverðlaunanna
Flokkur:Stúdentar úr Menntaskólanum í Reykjavík